Amerikában senkinek sem kellett, így hazaigazolt a cseh hokilegenda
Elhagyja az észak-amerikai profi jégkorongligát (NHL) a cseh legenda, Jaromír Jágr. A 45 éves szélsõt a Calgary Flames csapata tette szabadlistára, és mivel egyik klub sem tartott rá igényt, a klasszis úgy döntött, hazatér Kladnóba.
Jágrnak már az elõzõ szezon után is veszélyben volt az NHL-es folytatás, ám 2017. október 4-én a Calgary Flames egyéves szerzõdést kínált az akkor csapat nélkül álló játékosnak. Az együttmûködés azonban nem úgy sült el, ahogy a felek szerették volna, Jágr 22 mérkõzésen mindössze egyszer volt eredményes hat gólpassz mellett. Már decemberben felröppentek a pletykák, hogy a Flames és Jágr egy cserén, vagy a szerzõdés felbontásán dolgoznak, végül a kanadai csapat szabadlistára tette a csatárt. Õ pedig nem is tétovázott sokáig, és mivel egyik NHL-es klub sem tartott rá igényt, azonnal hazatért szülõvárosába, Kladnóba, amelynek egyébként többségi tulajdonosa is.

Jágr 1990-ben (!) mutatkozott be a tengerentúlon, elsõ két évében rögtön Stanley Kupát nyert a Pittsburgh Penguinsszel, majd több pontkirályi címet is begyûjtött. Megjárta Washingtont, New Yorkot, majd háromévnyi KHL után visszatért Amerikába, ahol sorrendben a Philadelphiában, a Dallasban, a Bostonban, a New Jerseyben, a Floridában és végül a Calgaryban játszott.

Az NHL örökranglistáján Wayne Gretzky mögött a második helyen áll pontokban, gólokban harmadik, gólpasszokban ötödik. Ezen kívül 1998-ban olimpiát nyert a cseh válogatottal.